פרשת שביעי של פסח 	‏תשפ"ו

מחלקי המים	תשפ"ו

[bookmark: _GoBack]בין גבעון לירושלים ובין ארון למשכן
וַיִּתְחַזֵּק שְׁלֹמֹה בֶן דָּוִיד עַל מַלְכוּתוֹ וַה' אֱלֹהָיו עִמּוֹ וַיְגַדְּלֵהוּ לְמָעְלָה: ... וַיֵּלְכוּ שְׁלֹמֹה וְכָל הַקָּהָל עִמּוֹ לַבָּמָה אֲשֶׁר בְּגִבְעוֹן כִּי שָׁם הָיָה אֹהֶל מוֹעֵד הָאֱלֹהִים אֲשֶׁר עָשָׂה מֹשֶׁה עֶבֶד ה' בַּמִּדְבָּר: אֲבָל אֲרוֹן הָאֱלֹהִים הֶעֱלָה דָוִיד מִקִּרְיַת יְעָרִים בַּהֵכִין לוֹ דָּוִיד כִּי נָטָה לוֹ אֹהֶל בִּירוּשָׁלִָם: וּמִזְבַּח הַנְּחֹשֶׁת אֲשֶׁר עָשָׂה בְּצַלְאֵל בֶּן אוּרִי בֶן חוּר שָׂם לִפְנֵי מִשְׁכַּן ה' וַיִּדְרְשֵׁהוּ שְׁלֹמֹה וְהַקָּהָל:  וַיַּעַל שְׁלֹמֹה שָׁם עַל מִזְבַּח הַנְּחֹשֶׁת לִפְנֵי ה' אֲשֶׁר לְאֹהֶל מוֹעֵד וַיַּעַל עָלָיו עֹלוֹת אָלֶף:
בַּלַּיְלָה הַהוּא נִרְאָה אֱלֹהִים לִשְׁלֹמֹה וַיֹּאמֶר לוֹ שְׁאַל מָה אֶתֶּן לָךְ: וַיֹּאמֶר שְׁלֹמֹה לֵאלֹהִים אַתָּה עָשִׂיתָ עִם דָּוִיד אָבִי חֶסֶד גָּדוֹל וְהִמְלַכְתַּנִי תַּחְתָּיו: .... עַתָּה חָכְמָה וּמַדָּע תֶּן לִי וְאֵצְאָה לִפְנֵי הָעָם הַזֶּה וְאָבוֹאָה כִּי מִי יִשְׁפֹּט אֶת עַמְּךָ הַזֶּה הַגָּדוֹל: וַיֹּאמֶר אֱלֹהִים לִשְׁלֹמֹה יַעַן אֲשֶׁר הָיְתָה זֹאת עִם לְבָבֶךָ וְלֹא שָׁאַלְתָּ עֹשֶׁר נְכָסִים וְכָבוֹד .... הַחָכְמָה וְהַמַּדָּע נָתוּן לָךְ וְעֹשֶׁר וּנְכָסִים וְכָבוֹד אֶתֶּן לָךְ אֲשֶׁר לֹא הָיָה כֵן לַמְּלָכִים אֲשֶׁר לְפָנֶיךָ וְאַחֲרֶיךָ לֹא יִהְיֶה כֵּן:
וַיָּבֹא שְׁלֹמֹה לַבָּמָה אֲשֶׁר בְּגִבְעוֹן יְרוּשָׁלִַם מִלִּפְנֵי אֹהֶל מוֹעֵד וַיִּמְלֹךְ עַל יִשְׂרָאֵל: (דברי הימים ב פרק א).[footnoteRef:1] [1:  עלייתו של שלמה על כסא המלכות אחרי דוד אביו לא הייתה סוגה בשושנים ולוותה במאבק עם אדוניה אחיו שנתמך ע"י יואב שר הצבא ואביתר הכהן. אלה ימי מלכותו הראשונים של שלמה כשהוא מחפש חיזוק משמים. והוא מוצא זאת בגבעון, מקום המשכן והמזבח שעשו משה ובני ישראל במדבר ושעמד בשילה כל ימי השופטים ושמואל. ראו  רש"י על המילה הפותחת את הנושא שלנו: "ויתחזק שלמה וגומר - מפני שה' אלהיו עמו:". ומלבי"ם מפרש: "יתחזק - עד עתה היה נשען על כוחו ועצתו של אביו ועתה התחזק בעצמו".] 

מסכת יומא פרק ה  - כהן גדול, שלמה בגבעון, תלמיד ורב
משנה יומא פרק ה משנה א "הגיע לארון נותן את המחתה בין שני הבדים צבר את הקטורת על גבי גחלים ונתמלא כל הבית כולו עשן. יצא ובא לו בדרך בית כניסתו ומתפלל תפילה קצרה בבית החיצון ולא היה מאריך בתפילתו שלא להבעית את ישראל".
גמרא יומא נג א: "יצא ובא לו דרך כניסתו"  מנא הני מילי? [footnoteRef:2] - אמר רבי שמואל בר נחמני אמר רבי יונתן: אָמַר קְרָא: ״וַיָּבֹא שְׁלֹמֹה לַבָּמָה אֲשֶׁר בְּגִבְעוֹן יְרוּשָׁלִַם״ (דברי הימים ב ג יא).[footnoteRef:3] וְכִי מָה עִנְיַן גִּבְעוֹן אֵצֶל יְרוּשָׁלַיִם? אֶלָּא: מַקִּישׁ יְצִיאָתוֹ מִגִּבְעוֹן לִירוּשָׁלַיִם, לְבִיאָתוֹ מִירוּשָׁלַיִם לְגִבְעוֹן: מָה בִּיאָתוֹ מִירוּשָׁלַיִם לְגִבְעוֹן — פָּנָיו כְּלַפֵּי בָמָה, כְּדֶרֶךְ בִּיאָתוֹ, אַף יְצִיאָתוֹ מִגִּבְעוֹן לִירוּשָׁלַיִם — פָּנָיו כְּלַפֵּי בָמָה, כְּדֶרֶךְ בִּיאָתוֹ.[footnoteRef:4]  [2:  הגמרא דנה על המשנה הנ"ל המתארת את כניסתו ויציאתו של הכהן הגדול מקודש הקדשים. שיציאתו הייתה כדרך כניסתו, היינו, הלך לאחור כשפניו אל קודש הקדשים. נראה שהדבר הוא בגדר דרך ארץ פשוט, אבל הגמרא בכל זאת, מבקשת אסמכתא מהמקרא והיא מוצאת זאת בהליכת שלמה לגבעון להקריב במזבח שהיה שם.]  [3:  ראו במקבילה בספר מלכים א פרק ג פסוק ד: "וַיֵּלֶךְ הַמֶּלֶךְ גִּבְעֹנָה לִזְבֹּחַ שָׁם כִּי הִיא הַבָּמָה הַגְּדוֹלָה", אך שם לא נזכרת ירושלים לצד גבעון שזה בסיס הדרשה שלהלן, ולפיכך מעדיף הדרשן את נוסח ספר דברי הימים.]  [4:  ומשם לומדים לכל אדם, כדברי הגמרא בצמוד שם: "וכן כהנים בעבודתן, ולוים בדוכנן, וישראל במעמדן, כשהן נפטרין - לא היו מחזירין פניהן והולכין, אלא מצדדין פניהן והולכין, וכן תלמיד הנפטר מרבו לא יחזיר פניו וילך, אלא מצדד פניו והולך. כי הא דרבי אלעזר, כד הוה מיפטר מיניה דרבי יוחנן, כד הוה בעי רבי יוחנן לסגויי הוה גחין קאי רבי אלעזר אדוכתיה, עד דהוה מיכסי רבי יוחנן מיניה וכו' " עוד שם על תלמידים נוספים כיצד היו נפטרים מרבותיהם. ראו דברינו כיצד נפרדים בדפים המיוחדים. כאן והפעם, אנו מבקשים להתמקד בשלמה. ראו פירוש שטיינזלץ על אתר: "מה ביאתו מירושלים לגבעון בהכרח היו פניו כלפי במה, כדרך ביאתו של אדם — אף יציאתו מגבעון לירושלים היו עדיין פניו כלפי במה, כדרך ביאתו ומכאן למדים שאין מחזירין פנים מן הקודש, אלא חוזרים אחורנית". מדובר בתחילת מלכותו של שלמה, תקופה בה ארון הקודש כבר היה בירושלים, לאחר שדוד העלה אותו מבית עובד הגתי (שמואל ב פרק ו, הפטרת פרשת שמיני), אך המשכן עדיין עומד בגבעון. שלמה הולך לגבעון להעלות "אלף עולות" (מלכים א פרק ג)  - מן הסתם כהודיה על כינון מלכותו  - ושם נגלה אליו ה'. ראו שם שהקב"ה אומר לשלמה:  "שְׁאַל מָה אֶתֶּן לָךְ" ושלמה מבקש חכמה: :"וְנָתַתָּ לְעַבְדְּךָ לֵב שֹׁמֵעַ לִשְׁפֹּט אֶת עַמְּךָ לְהָבִין בֵּין טוֹב לְרָע  וכו' ". גבעון היא צפונית מירושלים, לפיכך פשיטא שבדרך הלוך, היו פניו של שלמה כלפי גבעון וגבו לירושלים. אך כך היה גם בדרך חזרה, כדרך שאנשים נפטרים בימינו מהכותל. (ומבית הכנסת) נראה פשיטא שלא בכל הדרך חזרה לירושלים נהג שלמה כך, אלא עד שנתכסה המזבח מהעין, כדרך שהתלמידים נפטרים מרבותיהם כנזכר שם בגמרא.] 

אחרית דבר 
מה שמעניין בפרשה קטנה זו הוא עדיפות המזבח והמשכן בכללותו על פני ארון הקודש. שלמה לא עולה לעיר דוד לאוהל שדוד נטה שם ובו ארון הקודש להתפלל, אלא לגבעון להקריב אלף עולות. מדוע? למה מעדיף שלמה את המשכן שבגבעון, את המזבח שם, העלאת עולות וכו', על פני התוועדות שקטה בהר ובאוהל דוד – את "אלף עולות" על פני "נשלמה פרים שפתנו"?. מה פשר עניין זה?
לא מצאנו פרשנים ומדרשים שמתייחסים לנושא זה. מפי עוללים (נכדנו שחר אורי נ"י) שמענו את הרעיון ששלמה הלך להיכן שרוב הקהל, העם הולך. בכל הכבוד לארון הקודש, כל עוד עבודת ה' מרוכזת בקרבנות ולשם הולך כל אדם שמבקש לכפר על חטאין, לשמוח ולהודות לה', לקיים מצוות עלייה לרגל שלוש פעמים בשנה, לשם גם הולך שלמה מלך ישראל. ואפשר שיש כאן גם מהלך דתי-דיפלומטי. דוד ושלמה הרי מתעתדים להפוך את ירושלים למרכז האומה. ומצפים ששבטי ישראל כולם יכבדו מהלך זה. לפיכך, מקפיד שלמה לכבד את המשכן העומד בנחלת בני יוסף. אכבדך ותכבדני.
מחלקי המים
מים אחרונים 1: הדרשן מעדיף את הנוסח של דברי הימים משום ששם נזכרות ירושלים וגבעון בסמוך (באותו פסוק). זאת ועוד, במקבילה במלכים א יש "תוספת קטנה" לסיום, שאינה בדברי הימים ויש קושי בהבנתה. ראו מלכים א ג טו, הפסוק החותם את הפרשה: "וַיִּקַץ שְׁלֹמֹה וְהִנֵּה חֲלוֹם וַיָּבוֹא יְרוּשָׁלִַם וַיַּעֲמֹד לִפְנֵי אֲרוֹן בְּרִית אֲדֹנָי וַיַּעַל עֹלוֹת וַיַּעַשׂ שְׁלָמִים וַיַּעַשׂ מִשְׁתֶּה לְכָל עֲבָדָיו". בנוסח זה יש 'איזון' בין גבעון לירושלים, אך מה פשר הקרבת קרבנות שלא במקום המשכן? ראו מלבי"ם דברי הימים ב א יג ששואל: "שיפלא מאד אחר שהלך לגבעון להעלות עולות על מזבח הנחשת שם, ושם ראה את המראה, היה לו להקריב את קרבנותיו שם, ולא לשוב ירושלים להקריב בבמת יחיד נגד מצות התורה. לכן פירש עזרא שאז פרק את אהל מועד, שעז"א ויבא מלפני אוהל מועד, והביא את הבמה אשר בגבעון לירושלים, ושם הקריב על מזבח הנחושת או על במת יחיד (שהיה מותר אחר שנתפרק המשכן)".[footnoteRef:5] [5:  במה בירושלים. בפרק הזמן של בניית בית המקדש, שבע שנים!] 

מים אחרונים 2: שורשיו של העימות 'ארון מול משכן' מצויים כבר בספר שמות, בעת הציווי על עשיית המשכן, בהבדל בין פרשת תרומה שם הציווי הראשון במלאכת המשכן הוא על עשיית הארון, ובין פרשת ויקהל שם משמע שתחילת הציווי הייתה על עשיית המשכן. וכבר הארכנו לדון במחלוקת זו בין משה ובצלאל (עפ"י המדרשים) בדף ארון קודם או משכן קודם – מחלוקת משה ובצלאל.

